Necochea hiriko Euskal Etxea

Necocheako Euskal Etxea, ofizialki Centro Basko Argentino 'Euzko Etxea' de Necochea, Argentinako Necochea hirian dagoen euskal etxe bat da, Buenos Aires probintzian. 1945. urtean inauguratu zen. Avda. 58 y Calle kalearen 65 zenbakian dago.

Buenos Aireko probintzian dagoen Euskal Etxe handienetakoa eta aktiboenetakoa da.

 Historia 
1881eko urriaren 12an Necochearen sorreraren agiria idatzi zenean sinatzaileetako 11 kideetatik zazpik euskal abizena zuten. Herriaren izena ere Mariano Necochea generalarena jartzea erabaki zuten, euskal jatorriko argentinarra bera.

1913. urtean Tomás Bilbao merkatariak Sociedad Euskadi elkartea sortu zuen, hiriko lehenengo elkarte etnikoa. Urte batzuk beranduago Euskal Echea izen berria jarri zion iparraldeko euskaldunak ere barnean hartzeko. Urte haietan euskaldunen beste elkarte bat ere izan zen Necochean, Denak Bat izenekoa.

1945eko apirilaren 15ean eratu zen gaur egun bizirik dirauen Centro Vasco Argentino Euzko Etxea. 1951ean lursail bat erosi eta egungo egoitza okupatu zuen. Cleto Gárate eta Juan Bilbao izan zien lehenengo presidenteak. 

Duela gutxi arte Necochean ez zegoen Goi mailako ikasketak egiteko aukerarik eta gazteek Buenos Airesera edo bestelako hirietara joan behar izaten zuten. Horrek errelebo generazionala osatzea oztopatzen zuen. Gaur ordea ikasketen egoera aldatu egin da eta gazte asko Necochean gelditzen dira, Euskal Etxearen iraunkortasuna ahalbidetuz.

Gaur egun 1.000 bazkide inguru ditu, hauetako 15-20 Euskal Herrian jaioak. Cristina "Kiti" Zubillaga da egungo presidentea (2024).

Hainbat alditan antolatu du Euskal Aste Nazionala (Semana Nacional Vasca), Argentinako euskaldunen jai nagusia. 1952. urtean antolatu zuen lehenengo aldiz, eta ondoren 1981ean, 1985ean, 1990ean, 1995ean, 2000n, 2005ean, 2011n, 2016an, eta azkenengo aldiz 2023an.

 Baliabideak 

 Areto nagusia
 Taberna eta jatetxea
 Gazte Alai dantza taldea: Hator Hona programa sortu zuen Euskal Herriko dantza irakasleak ekartzen dituena urtero.
 Abesbatza
 Trinketea. Frontoi bat eraikitzeko eskaria ere egin dute.
 Saskibaloi kantxa

 Jarduerak 
Necocheako Euskal Etxearen oinarria euskal kultura transmititzea da. Tradizioak mantendu, dantza taldea eratu eta euskara irakasteaz gain, artisautza, gastronomia eta kirola ere sustatzen da.

 Jai egunak 
Elkarteak antolatzen duen jai garrantzitsuena San Inazio edo Iñaki Deuna Eguna da, haien esanetan Necochea izena "Enekoren etxea"-ren aldaera baita. Aste osoa hartzen du jaiak, San Inazio bezperako afaria eta ekitaldia, Mariano Necochea generalaren estatuaren aurrean, hiria fundatu zuen Ángel Ignacio Murgaren estatuaren aurrean eta Gernikako arbolaren kimuaren aurreko ekitaldiak, "el Alegre Despertar" kalejira, dantzak...

Beste jai egun batzuk ere antolatzen dira:

 Sanferminak ospatzen dituzte
 San Juanetan Quema de la Sorgiña egiten dute. Hiru metroko sorgin erraldoi bat erretzen dute sutan
 San Sebastian egunean Euskadi pasealekuan stand bat jartzen dute janari traduzionalak eta Euskal Herriaren inguruko informazioa eskainiz... Danborrada ere egiten da, birritan gainera, urtarrilaren 20an bertan eta urtarrileko azken asteburuan.
 Beste bi jai ezagun dira Fiesta de Reencuentro (Berrelkartzearen jaia) eta Haurren jaia.

 Ikastaroak 
Ikastaro ugari egiten dira; txistu ikastaroak, dantza ikastaroak eta euskara klaseak besteak beste.

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Iruditegia 
 Euskal Aste Nazionala, 2023 

 San Inazio Astea, 2005 

 Erreferentziak 

 Ikus, gainera 
 Euskal etxeak
 Euskal diaspora

 Kanpo estekak 
 www.euskaletxeak.eus

Kategoria:Argentinako euskal etxeak
Kategoria:Buenos Airesko probintzia